ЦIыхум и гуащIэр сыт зищIысыр?
КъБР-м Лэжьыгъэмрэ социальнэ дэIэпыкъуныгъэмкIэ и министерствэм къыщызэщIакъуэжащ сурэт щIынымкIэ «Лэжьыгъэр цIыкIухэм я нэкIэ» зыфIаща сабий зэпеуэм кърикIуахэр. А Iуэхум хэта ныбжьыщIэхэмрэ абыхэм я адэ-анэхэмрэ ирагъэблэгъащ IуэхущIапIэм и унэм.
Зэхьэзэхуэм хэтащ зи ныбжьыр илъэси 3-м къыщыщIэдзауэ 16 пщIондэ хъухэр. Ахэр я ныбжь елъытауэ гупищу зэщхьэщыхат.
— Нобэ къызэщIэткъуэж зэпеуэм мыхьэнэшхуэ иIэщ. Мы Iуэхум хуэдэхэр нэхъыбэрэ ялъагъухукIэ сабийхэр жэуаплыныгъэ нэхъ яхэлъу къэтэджынущ, къищынэмыщIауэ, я къэкIуэнум къыхахыну IэщIагъэр зыхуэдэми пасэу иригъэгупсысынущ. Нэхъыщхьэращи, абыхэм цIыкIу щIыкIэ къагурыIуэнущ лэжьыгъэм пщIэ хуэщIын зэрыхуейр, — жиIащ къызэхуэсахэм защыхуигъазэм КъБР-м лэжьыгъэмрэ социальнэ дэIэпыкъуныгъэмкIэ и министр Асанов Алим.
Министрым къыхигъэщащ мэлыжьыхьым ирагъэкIуэкIын щIадза зэхьэзэхуэр Iыхьищу зэрагуэшар: щIыналъэ зэпеуэр къызэщIакъуэжа нэужь, лэжьыгъэ нэхъыфIхэр федеральнэ Iыхьэм ирагъэхьынущ. Асанов Алим къыхигъэщащ нэгъабэ зэхьэзэхуэм и кIэух Iыхьэр Сочэ къалэ зэрыщрагъэкIуэкIар.
Министрыр ехъуэхъуащ зэпеуэм щытекIуахэм икIи хуагъэхьэзыра саугъэтхэр яритыжащ.
— Сыщогугъ адэкIи фи зэфIэкIхэм зэрыхэвгъэхъуэным и ужь фитыну. Мы гъэм зи лэжьыгъэр нэхъыфI дыдэу къалъытэхэр ягъэкIуэнущ зэпеуэм и кIэух Iыхьэр щекIуэкIыну Кемерево къалэм, — дыщIигъуащ Асановым. Апхуэдэуи абы фIыщIэ яхуищIащ сурэтыщI ныбжьыщIэхэм я егъэджакIуэхэм.
АЛЪХЪО Дыжьын.
